Forsøkte å ta livet sitt – ble lagt på sikkerhetscelle
Oslo fengsel visste at en innsatt med selvmordstanker hadde prøvd å ta livet sitt før. Så forsøkte mannen igjen. Selvmordsforsøket skjedde 20. juni, nesten to uker etter at mannen i 30-årene varslet fengselet om at han slet med selvmordstanker. Den innsatte hadde allerede forsøkt å ta livet sitt i mai. Etter varselet sendte Oslo fengsel ham til helsesjekk. Der konkluderte en lege med at selvmordsfare ikke var overhengende – men ikke utelukket. Han fikk plass på en spesialklinikk, men kunne ikke innlegges før 16 dager senere, 28. juni. Innen den tid forsøkte mannen å begå selvmord for andre gang. Han fikk helsehjelp og overlevde.  Samme kveld ble han satt på en sikkerhetscelle – som ligner en glattcelle og er et tvangstiltak som kun skal tas i bruk når det er «absolutt nødvendig» – iført en rivesikker poncho.  Der ble mannen liggende til over lunsjtid neste dag, ifølge fengselsjournalen.  – Alvorlig bekymret – Jeg finner det sterkt kritikkverdig at det eneste tilbudet fengselet har til en innsatt som har forsøkt å ta sitt eget liv er en natt på et betonggulv iført en sikkerhets-poncho, sier advokat Sol Elden. Hun representerer mannen i 30-årene. Han har sittet i varetekt i Oslo fengsel siden mai i påvente av rettssak. Forsvareren hans er «alvorlig bekymret» for ham. – Jeg kan ikke forestille meg hva det gjør med psyken til en person i en slik situasjon. Min klient skulle både hatt et psykisk helsetilbud i fengselet og kontinuerlig tilsyn, sier Sol Elden. Mannen har flere ganger uttrykt at han sliter med selvmordstanker.  – Min klients rop om hjelp ble ikke hørt før han forsøkte å ta sitt eget liv, sier Elden.  Økning i selvmordsforsøk Ifølge tall VG har innhentet, har Oslo fengsel hatt 29 selvmordsforsøk i løpet av de siste fire årene. Hittil i år har fengslet hatt to tilfeller. Samtidig har de nasjonale tallene økt. 95 personer forsøkte å ta livet sitt i fengsel i 2022, ifølge en rapport fra Sivilombudet. Året før var tallet 57.  – Kriminalomsorgens ansatte gjør en stor innsats hver eneste dag for å forhindre selvmord, sier Jan-Erik Sandlie, assisterende direktør i Kriminalomsorgsdirektoratet (KDI). Sandlie forteller at etaten stadig jobber med å øke kompetansenivået på området, men understreker at det er helsemyndighetene som har ansvaret for de innsattes helse. – De siste årene har vi sett at en større andel av de innsatte har psykiske lidelser når de kommer til fengselet, sier Sandlie. – Dette er en utfordring både for kriminalomsorgen og dens ansatte, men også for helsevesenet. Det er spesialisthelsetjenesten og kommunen som må tilby behandling ved mer alvorlige psykiske lidelser. Peker på manglende bemanning Mannen har gjennom sin forsvarer uttalt følgende til VG: – De ansatte i fengselet gjør sitt beste for å avhjelpe situasjonen, men det er ikke nok ressurser. Det er ventelister på helsehjelp og svært begrenset oppfølgning. Fengselsleder Nils Leyell Finstad sier at det er beklagelig at fengselet ikke hadde et annet tilbud enn en sikkerhetscelle. – Det er uheldig, og jeg skulle ønske vi hadde andre alternativ, sier fengselslederen. Han understreker at sikkerhetscelle er et «sjeldent og kortvarig tiltak» fengselet brukte for å ivareta mannens liv den natten. – Altfor mye isolasjon Fengselslederen presiserer at Oslo fengsel har gode rutiner for å ivareta de innsatte, deriblant gjennom forebyggende tiltak som aktivitetsteam og hyppig tilsyn ved akutte situasjoner.  – Når nye innsatte kommer inn, blir de kartlagt for selvmordsfare og fare for selvskading, forteller Leyell Finstad. – Dessverre har vi altfor mye innlåsing og isolasjon. Flere av de innsatte er psykisk syke, og burde ikke vært her. Det å møte sårbare innsatte med så mye innlåsing er ikke bra for noen. Fengselslederen understreker at varetekt er en sårbar fase, og at det er viktig at innsatte følges tett opp av helseavdeling og fengselspsykiatrisk poliklinikk. – Økt bemanning vil føre til færre selvmordsforsøk. Det vil være det viktigste tiltaket for å forebygge selvmord, sier Leyell Finstad.  – I vår virkelighet med dårlig bemanning og få plasser i psykiatrien, kan det være eneste muligheten vi har for å redde liv. 
En innsatt i 30-årene i Oslo fengsel som hadde varslet om selvmordstanker, forsøkte å ta sitt eget liv. Fengselet kjente til at han tidligere hadde gjort et selvmordsforsøk. Han overlevde og ble plassert i en sikkerhetscelle med en rivesikker poncho. Forsvareren hans kritiserer fengselet for dette. Fengselslederen innrømmer at varetekt er en sårbar fase for innsatte og argumenterer for at økt bemanning vil bidra til å redusere antall selvmordsforsøk.